ORDE do 16 de xuño de 2006 pola que se aproba definitivamente o proxecto de modificación puntual das normas subsidiarias de planeamento do concello de Outeiro de Rei (Lugo) no sector RA-7, en Guillar.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 31/07/2006

O Concello de Outeiro de Rei remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Outeiro de Rei dispón na actualidade dunhas normas subsidiarias de planeamento aprobadas o 30 de outubro de 1992.
2. A modificación é formulada polo Concello de Outeiro de Rei e ten por finalidade reclasificar uns terreos cualificados polas normas subsidiarias como
solo non urbanizable internuclear normal, hoxe solo rústico de protección ordinaria, e transformalos en solo urbanizable non delimitado residencial, cun aproveitamento lucrativo do sector de 0,30 m/m.
3. O expediente foi obxecto da seguinte tramitación:
* Emitiu informe con carácter previo á aprobación inicial esta consellería con data do 16 de xuño de 2005.
* O Pleno do concello acordou a aprobación inicial con data do 1 de xullo de 2005. O trámite de información pública levouse a cabo mediante anuncios publicados nos xornais El Progreso de Lugo e en La Voz de Galicia do 8 de xullo e no DOG nº 130, do 7 de xullo de 2005. Consta certificación do resultado da exposición pública así como copia das alegacións presentadas, e informe destas.
* Consta a solicitude de informes, no ámbito das súas respectivas competencias á Consellería de Medio Ambiente, á Comisión Territorial do Patrimonio Histórico de Lugo da Consellería de Cultura ambos con data do 6 de xullo de 2005, e a Deputación Provincial de Lugo, con data do 7 de xullo de 2005. Emitiu informe favorable a Consellería de Cultura, segundo consta na resolución da Comisión Territorial do Patrimonio do 2 de agosto de 2005 e a Consellería de Medio Ambiente, con data do 8 de setembro de 2005, aínda que difirindo o pronunciamento definitivo ao correspondente plan de sectorización. Non consta a emisión de informe da Deputación Provincial de Lugo.
* Constan informes técnico e xurídico, emitidos con data do 2 de febreiro e 30 de xuño de 2005, respectivamente, favorable á modificación puntual de referencia.
* O expediente foi aprobado provisionalmente polo Pleno do Concello de Outeiro de Rei mediante acordo adoptado na súa sesión do 26 de agosto de 2005.
4. Por implicar unha reclasificación de solo rústico, o proxecto de modificación puntual foi sometido a informe da Comisión Superior de Urbanismo de Galicia, consonte co artigo 95 da Lei 9/2002. Con data do 8 de febreiro de 2006 a Comisión Superior de Urbanismo de Galicia emitiu un informe en sentido desfavorable.
5. A documentación que achega o concello para a súa aprobación definitiva está integrada por unha copia do expediente administrativo e por tres exemplares do proxecto técnico, redactados pola arquitecta municipal, Gloria Trigo Mayor, identificados con data agosto de 2005 e dilixenciados como aprobados provisionalmente o 26 de agosto de 2005.
II. Consideracións e fundamentación.
II.1. A Dirección Xeral de Urbanismo eleva un informe-proposta en que se expresa que logo de analizar a documentación remitida polo Concello de Outeiro de Rei, e á vista do informe de Comisión Superior de Urbanismo de Galicia, se fan as seguin
tes consideracións para os efectos da aprobación definitiva do expediente de referencia:
* Na zona onde se integra a modificación que se solicita, logo de diversas reclasificacións, o planeamento vixente xa ten previstos diversos solos urbanizables residenciais, que ocupan unha superficie total dunhas 119 hectáreas, das que tan só foron desenvolvidas unhas 26 hectáreas -o que supón o 21,84% dese total-. Ese desenvolvemento parcial, realizado a través de pequenos planeamentos, deu lugar a unha serie de urbanizacións residenciais nese contorno no que, incluso, se manteñen dous enclaves industriais.
* Non se poden entender como cumpridos os requisitos do artigo 94.1º da Lei 9/2002 coa argumentación integrada na memoria, que pretende xustificar o interese público da modificación en dar resposta a unha aducida crecente demanda de vivendas e no amparo do convenio asinado polo concello e mais unha empresa privada, xa que en ningún momento se acredita nin se detecta esa dubidosa demanda de vivendas que, nun principio, para un municipio desas características, xa tiña que estar sobradamente satisfeita, sobre todo se se ten en conta:
a) O crecemento do contorno da modificación a través de pequenas actuacións illadas que foron conformando urbanizacións que se levaron a cabo sen ter en conta unha ordenación estruturada a partir de vías e da previsión das infraestruturas necesarias para ese crecemento, e que demandan unha recondución co obxecto de lograr unha articulación e vertebración desas novas ordenacións que facilite a conexión coas estradas existentes e ás que dan fronte.
b) A moi grande superficie de solo urbanizable residencial sen executar que nese contorno ten previsto o planeamento en vigor (máis de 90 hectáreas).
* Ante a realidade anteriormente descrita, no marco dun municipio desas características, tan só cabe determinar a improcedencia de cualificar máis solo urbanizable residencial se non se desenvolve o moito que xa está planificado e sen desenvolver, máxime se se ten presente a trascendencia que levaría consigo o progreso dunha modificación do porte da que se solicita, que viría incrementar noutras 32,5 hectáreas o solo residencial xa existente, e as repercusións que iso suporía para unha zona que vén demandando a recondución urbanística antes sinalada.
* A carencia de información e xustificación da perda de valores dos terreos rústicos que se pretenden reclasificar como urbanizables, ante a escasa documentación achegada e que non contén un recoñecemento exhaustivo do estado actual do medio natural da área, fan que non se considere xustificado dun xeito fidedigno e manifesto, tal como expón o artigo 95.2º da Lei 9/2002, máxime se se ten en conta que o ámbito linda polo oeste co espazo natural Ladra-Parga-Támoga, Lugar de Interese Comunitario (LIC) e moi próximo ao río Miño.
II.2. De conformidade cos artigos 89 e 93.4º da Lei 9/2002, do 30 de decembro, de ordenación urbanística e protección do medio rural de Galicia, e co artigo 1 do Decreto 519/2005, do 6 de outubro, polo que se establece a estrutura orgánica da Consellería de Política Territorial, Obras Públicas e Transportes, a competencia para resolver sobre a aprobación definitiva das modificacións do planeamento xeral correspóndelle á conselleira de Política Territorial, Obras Públicas e Transportes.
III. Resolución.
Visto canto antecede,
RESOLVO:
1º De conformidade co punto 5 c) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, denegar a aprobación definitiva á modificación puntual das normas subsidiarias de planeamento do Concello de Outeiro de Rei na zona de Guillar, considerando que as deficiencias expresadas no anterior punto II.1 obrigan, para a súa emenda, a un conxunto de modificacións que afectan substancialmente o contido da citada modificación puntual, polo que esta se considera inviable na súa actual configuración.
2º Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
3º Notifíquese esta orde ao concello e publíquese no Diario Oficial de Galicia.
Santiago de Compostela, 16 de xuño de 2006.
María José Caride Estévez
Conselleira de Política Territorial, Obras Públicas e Transportes